khistorydata/jeongjo-sjw-relations huggingface dataset:
정조 0년
大司憲金相翊。行大司諫沈履之。執義李一曾。司諫申應顯。掌令柳榮鎭尹弼秉。持平金履厚。獻納朴天衡。正言姜啓曰。亂臣何代無之。而豈有如文女聖國尙魯之窮凶極惡者哉。臣等。伏見傳敎下者。益知其所不知。尤不勝心寒骨靑。結之以沬血飮泣。戮尸之典。於尙魯聖國。實爲當律。而旣有先大王禁令。則臣等雖不敢直請。至於逆種。只施爲奴。尙容覆載之間者。未免失之太寬。亂臣賊子。亦無所懲畏。輿情齊憤。久而愈激。請聖國尙魯諸子。亟施當律。尹養厚之於厚賊。締結綢繆之狀。固已狼藉難掩。而到今彰著之罪犯。尤有所萬萬驚憤者。其窮凶情節之究覈處斷。不容少緩。請巨濟府荐棘罪人尹養厚。亟令王府。拿鞫巖問。快正王法。今番獄事。商輅善海之書札中凶言悖說。實是亘古所無之逆節。而趾海纘海之爛漫同情。渠旣自服則今此酌處之命。實爲失刑之大者。請穩城府定配罪人趾海。黑山島定配罪人纘海。更令王府。拿鞫嚴問。快施當律。敬彬成運之與若淵相簡。爛漫綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請薪智島定配罪人敬彬。熊川縣定配罪人成運。亟令王府。更爲拿鞫得情。尹象厚之宗廈復出之說。旣已面質見屈。則難免自做之歸。況渠以養厚之兄。同惡相濟。則以此以彼。決不可放歸而止。請還寢尹象厚放歸田里之命。仍施絶島定配之典。答曰。不允。
정조 0년
持平金履厚啓曰。妖宦壽賢之締結一種嗜利之兇徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。洪述海身爲方伯之任。犯贜之數。至於萬兩之多。道臣旣以査啓。王府亦已議讞。則其在國法。不可容貸也。明矣。今此酌處之命。雖出於我聖上好生之德意。贜律不可不嚴。王法不可不伸。請鏡城府定配罪人洪述海。依律處斷。元義孫。曾於湖南藩任也。其所貪汚。已著於本道査啓。而錢至十萬。米爲二萬。其在懲墨之道。決不可容貸。今此酌處之命。雖出好生之德意。三尺至嚴。豈可定配而止。請東萊府定配罪人元義孫。依律處斷。因山卜日。何等至重大至敬謹處。而罪人金曄。乃敢以羊刃等說。肆然及於奏御文字。殿下所以嚴斥之。痛禁之者。可見照燭奸狀。杜絶後弊之盛意。而及伏見該曹草記。則不過以詐不以實論。只施杖徒之律。失之太輕矣。請罪人金曄。嚴刑島配。往在癸巳。嶠嶺一路。最被旱澇。而尙州以物衆地大之處。其所賙賑。非比他邑。而牧使鄭錫達。藉其勢焰之薰天。恬視餓殍之在地。尙州一境冤聲載路。及其畢賑之後。其時監司金華鎭論賞之啓。則錫達善事賙飢。擢置一道之最。自備穀物。多至五百之數。惟彼錫達之罪。固不可勝誅。而按察一道之重寄。不思九重之倚界。諂事厚賊。曲意承志。虛張無麪之穀物。敢徼莫重之恩資。苟非平日之蝨附。寧忍爲此哉。畢賑遞歸之日。乃以千包之穀。畫給錫達。以充錫達之私用。傳說喧藉。莫不唾鄙。噫。經筵淸選。備堂要何嘗彷彿於渠身。而歸卽見通。豈非厚事彼賊之明效耶。以此以彼。附麗逆謙。循私蔑公之狀。昭不可掩。當此次第鋤治之日。決不可置而不論。請戶曹參判金華鎭。遠地定配。先正臣宋時烈廟庭追配事。已有成命。將擧曠世之闕典。我聖上崇儒重道之盛意。孰不欽仰。第當壬癸之際。兇逆宵小之輩。前後繼起。其所以誣辱先正者。罔有紀極。時移事遠。雖不能一一追討。而如尹尙通者。以道峰院任。當先正黜享之時。至有藁索曳版之擧。渠身爲臣子。若有一分人心。則豈忍爲此。士林之間傳說至今。尙爲之扼腕裂眦。其在懲惡討兇之義。斷不可以其身故而置之。請故縣監尹尙通。亟施追奪之典。洪龍漢。以麟漢之弟。諂事厚謙。至於約婚。則其聲勢之相援。情迹之相關。推此可知。當此鋤治黨與之時。不可置之於輦轂之下。請副司直洪龍漢。遠地定配。當此懲討麟漢之日。以其兩侄。循例撿擬於承宣之望。政紙一出。物情駭然。請當該銓官。罷職不敍。答曰。不允。
정조 0년
丙申七月初四日。兼春秋張顯慶。義禁府啓目。慈山前府使趙鎭禎。邑山倉還穀。幻弄發賣罪。刑推得情。何如。啓。傳曰。本事除良。山倉穀發賣事。卽尤渠之所犯中大者。是則渠亦半呑半吐。漫漶納供。事極無嚴。更良嚴問口招爲良如敎。
정조 0년
義禁府啓目。瑞山前郡守李奎緯。更招後議處。啓。傳曰。依允。
정조 0년
義禁府啓目。龜城前府使尹彝復。僞作前府使反作文書。各倉穀。幻弄私用罪。刑推得情。何如。啓。傳曰。原供辭。極甚窘遁兺不喩。旣無所犯。則渠豈經年之後。自備千石之價。送於該吏是喩。其所違端。不啻明白是旀。當此激濁懲墨之日。傳敎拿問。何等嚴重。則焉敢游辭發明乎。矣身之名。聞之久矣。若不直招。當各別嚴刑。期於取服而後已。更良嚴問。口招捧供以聞爲良如敎。
정조 0년
義禁府啓目。樂安前郡守林世載。稅船晩時裝發。至有臭載之境。陳省文書。塡以三月。欲爲倖免之計者。固已可駭。刑推得情。何如。啓。傳曰。除刑推。議處爲良如敎。
정조 0년
義禁府啓目。渭原前郡守鄭忠達。稱以剩餘。幼弄倉穀。發賣私用罪。刑推得情。何如。啓。傳曰。除刑推。議處爲良如敎。
정조 0년
義禁府啓目。義禁府都事申光復。未諳府例。奏對顚錯罪。刑推得情。何如。傳曰。分揀放送爲良如敎。
정조 0년
丙申七月初四日卯時。上詣殯殿。行朝奠入侍時。同副承旨李得永。假注書柳孟養。記事官卜台鎭朴祐源。以次侍立訖。上具衰服。詣中排設廳。視膳行禮。儀注上同。行禮訖。上還廬次。諸臣遂退出。
정조 0년
丙申七月初四日辰時。上御廬次。殯殿都監堂郞入侍時。堂上金漢耆。都摠李秉模。右副承旨鄭民始。假注書柳孟養。記事官卜台鎭朴祐源。以次進伏訖。上曰。孝明殿。頗淺露。不可不蔽前。如資政殿中排設廳樣。以假丁字閣營建則似好。堂郞率計士。觀其形便以奏。少間。堂郞回奏曰。觀其基址。則可建三間。當擇日擧行矣。命堂郞先退。命書傳敎曰。此時民事方殷。未下直守令。皆令不多日內辭朝。除辭朝者。亦爲卽爲赴任事。分付。命退去。諸臣以次出。
정조 0년
丙申七月初四日巳時。上御廬次。左承旨入侍時。左承旨洪國榮。假注書柳孟養。記事官卜台鎭朴祐源。以次進伏訖。國榮曰。綸音雖已頒布。如此大文字。不可只以謄行。臣意則以活字印出。廣頒八路。似好矣。上曰。予意亦如此矣。命書傳敎曰。不敎而刑。孟夫子豈不謂之罔民乎。今此綸音之布示中外。卽予欲使中外臣庶。明知凶賊之根柢。不歸於誑惑之科之意也。此傳敎。以綸音正書一通。令政府。遍示百僚。亦令政院。下諭諸道監司及居留之臣。到府日。各卽謄布列邑事。一體下諭。上曰。玉堂兪彦鎬入侍。出榻敎兪彦鎬進前。上曰。此綸音。將以印本廣布。持此草本。以活字印出。可也。命書傳敎曰。應敎兪彦鎬。進詣芸閣。監印以來。上曰。今番御製有下問事。前判書蔡濟恭敍用。口傳付軍職。其令入侍。出傳敎命退去。諸臣以次出。
정조 0년
丙申七月初四日未時。上御廬次。左副承旨入侍時。左副承旨林得浩。假注書柳孟養。記事官卜台鎭朴祐源。以次進伏訖。上命讀儒生討逆疏訖。命副提調入侍。洪國榮進前。得浩先退。上曰。谷山府使吳載紹禁推。出傳敎上曰。入侍中官昏睡。從重推考。出傳敎命入湯劑。慶絢奉湯劑進前。上進御。上曰。戶判及蔡濟恭入侍。出榻敎戶曹判書鄭弘淳。行司直蔡濟恭進前。上曰。綸音書置而未及書示大臣。特先召卿示之。有斤正處奏之。濟恭對曰。全篇極好。別無可欠處。而只有一二字可改者。改之則好。不改亦無妨矣。仍奏曰。觀此多少辭語。在庭諸臣。孰能知窮凶極惡之如此之甚乎。讀之未半。骨靑心寒。不覺涕淚之先零。究其心跡。可謂萬古所無之凶逆。此綸音頒下後。庭籲三司之請。不可一向靳許。弘淳曰。目下所請允從。然後人心可定。世道可扶矣。濟恭曰。殿下雖欲容貸。國人旣皆曰。可殺。則斷以王法。豈可少遲一日乎。臣等所嘗知者。不過厚謙之危逼儲位。麟漢之三不必知等說。全不知如此窮凶極惡之罪狀矣。上曰。今番按獄。知卿之必善爲之。而終違所料。深用慨然。濟恭對曰。莫重鞫獄。臣不稱職。臣誠死罪。然而臣是一片丹心。豈可有一毫顧護之意哉。上曰。予亦知必不如此矣。命濟恭先退。上曰。戶判。料祿厘正事。何以爲之乎。弘淳對曰。業已釐正。而姑未正書云矣。命退去。諸臣以次出。
정조 0년
丙申七月初四日酉時。上御廬次。左承旨入侍時。左承旨洪國榮。假注書柳孟養。記事官卜台鎭朴祐源。以次進伏訖。上命書傳敎曰。吳載紹事。非問目下問者。付過放送。其令來待。上曰。谷山府使入侍。出榻敎吳載紹進前。上曰。予亦無可對顔面矣。予之所知者以爲必不負國。旣有執贜於逆豎日記中。初欲先罷後拿。而十分思量。不此之爲。旋放禁推。至登筵席。欲聞其委折也。載紹涕泣而對曰。臣若負殿下而與逆豎追隨。則是天日在上矣。若如是。則非但受罪於殿下。實受殃於天矣。臣實無往宿逆豎家之事矣。命承旨出示相簡日記。國榮披閱後奏曰。臣更見其文勢。則非載紹宿渠家。錄其渠之穩宿也。上親覽後下敎曰。更見之。果如承旨所奏矣。今則谷山。可謂脫空。予心亦釋然矣。載紹曰。常時與渠。外雖親而內實齟齬。故渠亦厭臣。臣豈有往宿會話之理哉。上曰。其須安心出去。可也。載紹先退。上曰。左副承旨與玉堂入侍。出榻敎左副承旨林得浩。副校理徐有防。副修撰李獻慶進前。上曰。上番兄之事。實是千萬意外。豈忍提說。有防泣而對曰。臣之兄弟。偏蒙如天之聖恩。得至今日。臣感泣無地。不知所達矣。上曰。內習儀。何日爲之乎。有防對曰。十六日矣。上曰。補書。何以爲之乎。有防曰。補書之役。極其浩大。今方始役而尙遠矣。上曰。金寶篆文書寫官。付標以入。出傳敎上曰。明日次對。再明日爲之。出傳敎命退去。諸臣以次出。
정조 0년
丙申七月初四日酉時。上詣殯殿。行夕奠入侍時。同副承旨李得永。假注書柳孟養。記事官卜台鎭朴祐源。都廳李秉模。以次侍立訖。上具衰服。詣中排設廳視膳行禮。儀注上同。行禮訖。上還廬次。諸臣遂退出。
정조 0년
行都承旨吳載純坐。左承旨洪國榮藥院直。右承旨李義翊病。左副承旨林得浩坐直。右副承旨鄭民始坐。同副承旨李得永坐直。注書二員未差。假注書柳孟養仕直徐龍輔奉命在外。事變假注書林錫喆仕。
정조 0년
林得浩啓曰。明日次對。兩司長官。當爲進參。而大司憲金相翊。待開門牌招。以爲入侍之地。何如。傳曰。允。又啓曰。卽者。義禁府都事來言。行判中樞府事金陽澤。待命於金吾門外云。係是大臣去就。敢啓。傳曰。知道。又啓曰。時原任大臣。率二品以上。來詣閤外。請對矣。傳曰。便殿入侍。又啓曰。三司諸臣。有稟達事。來詣閤外。請對矣。傳曰。時原任大臣二品以上三司諸臣。竝入侍。
정조 0년
傳于林得浩曰。三司諸臣退去。所懷書入。
정조 0년
傳于洪國榮曰。吏判牌去來知入。若違牌。更爲牌招。
정조 0년
傳于洪國榮曰。討逆之時。大臣置處政事。豈如是遲耶。吏曹判書黃景源。從重推考。其令申飭。
정조 0년
傳于洪國榮曰。吏曹判書黃景源。更爲牌招。
정조 0년
有政。吏批。判書黃景源進。參判未差。參議宋德相在外。同副承旨李得永進。以徐浩修爲吏曹參判。李敬養朴天衡爲修撰。李俊永爲獻陵令。金尙斗爲贊儀。金普淳爲兵曹參議。韓光會爲判義禁。承文都提調二單。領議政金陽澤左議政金尙喆。兼春秋單。金鑧。
정조 0년
兵批。行判書具善復進。參判鄭好仁病。參議柳薰入直進。參知未差。同副承旨李得永進。以白東俊爲內禁將。柳仁培爲羽林將。許𡨶李彦忠爲五衛將。朴宗郁爲忠壯將。黃世中爲乫坡知僉使。申鳳周爲訓鍊主簿。金海潤爲加里浦僉使。李昌漢爲文兼。尹得寬爲濟物萬戶。副司果洪益喆。
정조 0년
傳于林得浩曰。大臣入侍。又傳于林得浩曰。以承旨房單子仍。
정조 0년
洪國榮。以國葬都監郞廳摠護使言啓曰。發引時班次圖。依例摹寫以入之意。敢啓。傳曰。知道。
정조 0년
洪國榮。以國葬都監郞廳摠護使言啓曰。本都監堂上蔡濟恭。旣已敍用。卽爲還差。使之察任。何如。傳曰。允。
정조 0년
洪國榮。以國葬都監郞廳摠護使言啓曰。金寶篆文書寫官付標以入事。命下矣。預差工曹判書朴宗德。亦有頉。原單子中。竝付標以入。以領中樞府事金相福差下之意。敢啓。傳曰。知道。
정조 0년
洪國榮。以國葬都監郞廳摠護使言啓曰。取考甲辰謄錄。發引初度習儀時。大轝高廣。比準於興仁門。則高不足幾至二尺許。故預爲掘去門閾礴石矣。今亦依此例。令各該司。初度習儀前。修治門路。何如。傳曰。允。
정조 0년
洪國榮。以上謚都監郞廳都提調言啓曰。景慕宮移奉時班次圖。摹寫以入之意。敢啓。傳曰。知道。
정조 0년
洪國榮。以追崇都監郞廳都提調言啓曰。延福殿奉安時班次圖。摹寫以入之意。敢啓。傳曰。知道。
정조 0년
林得浩以兵曹言啓曰。內禁將李慶麟。羽林衛將林鵬翰。俱以身病猝重。無望供職。呈狀乞遞。宿衛領軍之任。不可久曠。竝姑改差。何如。傳曰。允。
정조 0년
領府事金相福。判府事金陽澤。判府事金尙喆。判府事李溵。右議政鄭存謙。率百官啓曰。臣等。近日率百官。請誅逆臣。此非特臣等之言也。臺閣搢紳館學儒生。亦莫不交章齊籲。則可見群情之大同也。然臣等。前後所陳凡八啓。而猶未悉逆臣情狀。故其所聲罪之目。踈略而不備。平汎而不切。終無以上回天心矣。及伏見洞諭綸音。凡所以開示逆臣滔天之惡者。明白詳盡而無遺辭矣。臣等。於此自不覺嗚咽掩抑。涕淚橫流。直欲剖其肝以謝國人也。嗚呼。殿下在東宮時。備嘗艱危。如此其極。而臣等。待罪周行。曾未知焉。獄已具矣。而臣等。尙不能劈破源頭。劃行拔本之討。何莫非臣等不忠之罪也。逆臣麟漢。以殿下肺腑之親。受先王股肱之托。位列三事。盡忠於殿下。其道當然。反與逆臣厚謙。結爲心腹。竊弄威福。危逼貳極。及先王命我殿下。代聽國政。則乃敢百端沮遏。至于今。凶徒滋蔓。國勢孤危。其悖逆難赦之罪。有十二焉。自古儲君。於國事。無不與聞。而乃以三不必知。陳於先王。此麟漢與厚謙。同心陰謀。不以儲君事殿下也。此一言。爲大逆不道之案。其罪一也。先王下代聽之命。使近臣書之。則乃敢揮手止之。其跋扈無君之心。雖漢之董卓。晉之王敦。無以加焉。其罪二也。兩賊密布爪牙。潛伺左右。殿下之一言一動。必皆陰探。使殿下不得解衣而寢焉。其罪三也。兩賊謀除羽翼。將有以動搖國本。則危機迫在呼吸。而殿下至令宮僚。捨去避禍。當此時。皇天祖宗。若不垂佑。則社稷。喪無日矣。其罪四也。兩賊。恚大策不由於己。以御將執手之說。與泥峴竊柄之言。煽動內外。脅持殿下。恣意恐喝。無所不至。其罪五也。兩賊。知殿下之英明。如攝國政。則將不得行其兇臆。於是乎忌之惡之。泥其大策。寢其明命。重臣之章。辭嚴義正。而乃敢嫉之如讎。其罪六也。自殿下聽政以後。兩賊。粧出翔雲。斥宮僚之不謹溫室。顯有剪除之意。其罪七也。去十二月二十一日。先王臨門試士。則潛囑厚謙。至欲朝呈翔雲之書。暮售翻覆之計。其罪八也。兩賊。推引趾海。必欲置百僚之上。以圖陷忠良之臣。又使相簡恒烈等。矯誣殿下。宣播中外。使人心久益眩惑。其罪九也。商輅書以重臣疏。歸之於機關陰祕。又以爲景象危怕。爲麟漢上誣先王。嗚呼。宗社大計。有何機關之陰祕乎。朝廷淸明。有何景象之危怕乎。麟漢之心。讎代聽。故其徒筆之於書乃如此。其罪十也。若淵。感館錄之恩。肆然陳章。稱之以國邊之人。與相簡象厚恒烈敬彬成運。陰謀反案。排布設施。無非希兩賊之意。則兩賊之所幻出者亦明矣。其罪十一也。凶徒交結而腸肚相連。久矣。兩賊合勢。或誘或脅。欲使殿下。不出於範圍之內。若善海書所謂陰慘與商輅機關之說。相爲表裏。則麟厚黨與之盛。亦可知矣。其罪十二也。綸音之下。雖軍民。皆當扼睕而欲食麟漢之肉。寢厚謙之皮。況臣等。痛迫之情。曷有其極哉。且綸音。以辛壬之事爲敎。臣等。奉讀。益不勝悲憤之心也。自古逆臣。執國命。沮遏儲君之聽政者。惟麟厚與泰耇。未之有殊也。而泰耇。追施逆律。麟厚則尙逭王章。其罪則同。而其法有所不同。此臣等之所未諭也。夫陳恒。隣國之賊也。孔子沐浴請討之。況麟漢厚謙兩逆。非隣國之賊也。而臣等。不能致討。其得罪於孔子。顧何如也。今臣等沬血之請。如不俯從。則三綱由此而崩矣。九法自玆而斁矣。臣等。雖被鈇鉞之誅。安敢不碎首天陛而爭之乎。伏乞聖明。亟循輿情。快正兩賊于法。以洩神人之憤。不勝幸甚。答曰。欲使今日大小臣僚。知凶賊之顚末。以綸音書下。卿等。與百僚知悉。
정조 0년
大司憲金相翊。行大司諫沈履之。行副提學吳載純。執義李一曾。司諫申應顯。應敎兪彦鎬。副應敎尹弘烈。掌令柳榮鎭尹弼秉。持平金履厚。獻納朴天衡。校理沈豊之鄭元始。副校理徐有防鄭宇淳。正言姜。副修撰李獻慶啓曰。文女敢以後宮。締結逆相。潛懷篡奪之心。肆行危逼之計。究厥情狀。罪關宗社。惡極天地。雖千剮萬戮。猶不足以少洩神人之憤。則豈可安置城外。而請文女按律處斷。厚謙母子之罪。前後聲討。已盡窮凶之跡。凡在血氣之倫者。皆曰。可殺。而至若厚謙。平日作爲。莫非貫盈之惡。而撮其大者而言之則竊弄威福也。危逼聖躬也。不滿代聽也。有一於此。難逭顯戮。況此耇輝復出之書。囚人南間之說。實是渠斷案眞贜。則其何可一刻容息於覆載之間乎。母子相應。內外交煽。潛懷凶圖。謀危宗國。此而不誅。其可謂國有法乎。厚謙之荐棘。其母之出第。不過薄勘。輿情憤鬱。久而益激。請厚謙快正王法。其母依律處斷。付處罪人申晦。以當國首相。不思報效之道。乃反專事貪饕。市權趍勢。締結厚謙。百計敎誘。助成驕恣之氣焰。馴致滔天之罪惡者。莫非此人挑發慫惥之致也。當此厚謙討罪之日。爲其黨與者。次第鋤治。則特以位在大官。尙今倖逭者。其可曰。國有法乎。且其不盡終事之誠。幾僨莫重之事者。尤是不可容貸者。豈可付處而止。請付處罪人申晦。亟施遠竄之典。荐棘罪人麟漢。本以濫猾之性。濟以凶譎之行。締結厚賊。敢懷叵測之心。沮戲聽政。顯有爭抗之意。罪惡貫盈。昭布一世。而至於今番獄事。其窮凶情節。畢露無餘矣。引趾海而圖置相職。以爲網打之術。嗾若淵而闖進兇疏。敢售嘗試之計。至若商輅善海之凶言。恒烈相簡之陰謀。不但與妖雲相爲表裏。皆從此賊窩窟中出來。則究厥心腸。實有浮於耇輝鏡夢。而王章未加。輿憤愈激。以此萬古所無之逆。尙逭三尺當施之律。古今天下。寧有是哉。請荐棘罪人麟漢。依律處斷。昨冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。罔念國勢之岌嶪。不體上敎之懇惻。徒事彌縫。不卽奉承。使宗國大計。幾致難言之境。罪負重。不可容貸。薄勘未幾。爵秩如故。物情駭惋。久而未已。而至於今日。公議轉激。削黜之罰。不足以少贖其罪。請門黜罪人韓翼謩。中途付處。
정조 0년
獻納朴天衡啓曰。南海縣圍籬安置罪人具庠。本以凶譎之性。兼有悖戾之行。陰結凶類。綢繆祕謀。出沒閃倏。如鬼如蜮。而今其凶肚眞贜。綻露於凶賊載興文書中所捉書札。指意叵測。情節難掩。則今此酌處之命。雖出於好生之德。三尺至嚴。決難容貸。請南海縣圍籬安置罪人具庠。更令王府。嚴鞫得情。快正王法。大靜縣爲奴罪人金壽賢。以幺麽宦寺。交結士夫。終爲凶賊之根底。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。拿鞫嚴問。依律處斷。南衙北寺。其限隔絶。我朝法意。尤爲截嚴。一有所犯在法難容。中官申德龍。請簡義州府尹洪龍漢之事。方有行査之命。若使査事有實。曲循其請。則顧其罪。豈但止於罷削薄勘而已哉。龍漢之平安持身。不能自飭。致使中官。敢生因緣干囑之計者。卽此一節。已是淸朝搢紳之羞。其所警責。不必待行事決末之後也。明矣。請副司直洪龍漢。爲先削職。旌義縣荐棘罪人尹泰淵。本以凶猾之性。素蓄跋扈之志。交結厚賊麟漢。作爲腹心爪牙。身帶將兵之任。晝夜出沒於厚賊麟漢之家。蹤跡陰祕。爲世指目。以今若淵敢售護逆之計觀之。其於平日稔受泰淵之慫惥。故陰護麟漢。卽曲爲泰淵也。當此厚賊麟漢嚴討之日。其陰謀綢繆之狀。不可不究覈。施以當律。請旌義縣荐棘罪人尹泰淵。亟令王府拿鞫。嚴問得情。
정조 0년
弘文館行副提學吳載純。應敎兪彦鎬。副應敎尹弘烈。校理鄭元始沈豊之。副校理徐有防鄭宇淳。副修撰李獻慶等箚曰。伏以臣等。箚陳沐浴之義。已至于三矣。兪音尙閟。天聽愈邈。以臣抑鬱之情。敢謂日月之明。猶有遺照。天地之大。不能無憾。迺者我殿下誕降綸音。歷擧群不逞表裏綢繆之凶謀。首尾和應之逆節。洞折禍亂之源。明示凶逆之本。義理嚴正。辭旨丁寧。臣等之所未及知而聖鑑旣燭之矣。臣等之所未能言而聖敎已悉之矣。臣等。竊自幸得請之會在於今日。而更莫曉靳允之聖意。乃敢相率求對。而又未蒙準許。草草所懷。只自惶愧。及伏奉聖批。有曰。斷梁冀以死。豈俟終朝。置士良以法。何待竟日。天討五用之義。森嚴於十八字之內。臣等。聚首奉讀。百拜欽誦。而第於議親猶豫。中外彰知之敎。有不勝萬萬訝惑者。臣等。不必廣引遠譬。且因聖敎而復之。夫凶圖不知如梁冀則或不無八議之可擬。逆節不至如士良。則猶可俟四方之同誅。而梁冀之凶。更擬以議親。則是漢廷無法矣。士良之逆。復俟其彰知。則是唐朝無臣矣。況今二賊之罪。浮於梁冀士良。何有乎議親。何論其彰知耶。夫以天顯之親。而罪關王室。則周公之於管蔡。猶且以義滅恩。今二賊。非有二叔可議之親。而竝萃千古所無之惡。則尙可以戚畹之私。有所容貸乎。其窮凶情節。條列於前後之箚啓。昭布於中外之耳目。凡在含生之倫。莫不欲食肉寢皮。其所彰著。不啻狼藉。大夫國人。皆曰。可殺。則殿下於此。有何疑焉。至若停啓遲待之敎。尤非臣子所敢承聞者。此而停啓。此而遲待。則豈今日北面者所可忍。而只緣群下不忠無狀。誠意淺薄旣不能感回天聽。又奉此萬萬不敢承之敎。一則群下之罪。二則群下之罪。雖然殿下以群下之故而不卽許應行之王章。遲而一日。爲一日之失刑。遲以二日。爲二日之失刑。此非臣等所仰望於我殿下者也。玆更冒死齊籲。伏乞聖明。特軫王綱之不可不正。亂賊之不可不懲。快賜一兪。亟誅二賊。以洩神人之憤焉。取進止。答曰。省箚具悉。已諭矣。
정조 0년
大司憲金相翊。大司諫沈履之。副提學吳載純。執義李一曾。副應敎尹弘烈。掌令尹弼秉柳榮鎭。持平金履厚。獻納朴天衡。校理沈豊之鄭元始。副校理徐有防鄭宇淳。正言姜。副修撰李獻慶等。對曰。伏以臣等。義急討賊。昨敢求對。而未蒙引接只陳所懷。亦靳兪音。今日。又詣閤外。更請召見。而竟不借方寸之地。大臣二品以上。旣令便殿入侍。而臣等則獨阻登筵。惶恐抑鬱。益愧忱誠之淺薄。伏乞亟許入對。俾得畢辭於前。不勝祈懇之至。取進止。答曰。省箚具悉。同爲入侍焉。
정조 0년
副護軍李長燁等疏曰。伏以皇天不弔。先大王。奄棄臣民。如喪之慟。率普惟均。居然之頃。因山已近。仰惟聖情攀慕。益復罔極。伏念臣厥張之徒耳。經史之通。雖非其任。猶能知關公春秋之讀。春秋之義。莫嚴於討復。夫討復者。有逆必誅之謂也。近日庭請之啓。三司之章。非文女厚謙麟漢之逆乎。文女之潛圖篡奪。厚謙之危逼聖躬。麟漢之沮遏代聽。逆節狼藉。昭不可掩。鬼擬陰誅。人思顯戮。則殿下何故尙靳三尺之典也。伏願殿下。亟從擧國之請。以快神人之憤焉。臣等。無任屛營祈懇之至。謹昧死以聞。副護軍李長燁尹禧東白東俊梁世絢李廷壽李吉儒金光白閔惠洙李邦緯金宗淵李邦鳳李迪崔孝達尹光億許逝李再寬徐必修徐赫修趙升泰李文爀趙嵃徐有和李恒源田光羽田光說田光洙田翊顯金光宇李壽弘沈禧鎭盧弼相柳仁喆金弘濟田晉祥洪允中李萱申㬚崔宗大徐行德吳載熙鄭宇朋李光宅金光泰沈趾賢李元萬李彦熙金永綬柳春馪洪旰李漢明李光台姜翼濟尹復淵權栻許冥徐㬦鄭肅良鄭宅洙辛錫箕崔成岳李漸遠林鵬翰李策。副司果金徽柱洪復仁具世元閔光晉李輯李運昌吳鼎國金光運李鎭邦梁塤朴弼瑞梁廷楫趙漢經李華躋兪漢忠文必燁鄭履曾柳載熙吳道璜任道東閔愿韓應齡李復采張洽鄭伯曾趙潤壁方處義趙宅鎭韓師吉趙光鉉朴晉陽韓永錫李羲星閔致協李鉉相趙重選李殷昌金百彬金益彬朴相一宋泰運徐在淵金一欽邊義邦李成龍李萬績李春迪李再復金亨兌李如圭李潤培柳再福柳師倫洪志漢李德弘李必壽鄭璛李夏芳鄭秀英鄭喆臣閔百彬朴聖復李顯靖方斗芳印時彦朴守澤朴再弘李德胤副司勇李仁默李春燮吳道容金鎭郁宋光祿金爀林春喜金鼎祐姜碩儒尹光宇趙煜孫克福徐志逸朴師誼張福源成位方閔金景行白東脩張重吉尹心澤李彦豊李義興張翼大崔漸亨權薰吳道炡金河翼李禹昌韓義協咸德一方處行李宗挺姜啓祚洪聖海金德基金忠國文載玄金漢倫金漢福洪昌猷李彦春邊光宅崔東杞朴尙禧安世溫鄭德晃成周相鄭基仁李海容李煥金明遇尹範衡趙彦心韓光迪韓命祥金弘運申大權趙升鉉鄭宅潤金永玉趙常翼金聖和洪彦彧梁垸尹範敍。答曰。省爾等疏。可見大同。而靳許意在矣。
정조 0년
注書尹翊東疏曰。伏以日月流邁。因山漸迫。想聖孝出天。攀慕罔極。仍伏念臣。素患奇疾。閱月沈痼。不得仕進。方切悚惶。玆際臣見帶職名。與右副承旨臣鄭民始。有娚妹應避之嫌。揆以法典。在下當遞。伏乞聖慈。俯垂諒察。亟令該曹。照例遞改。以存公格。以安私分。千萬幸甚。箚啓字
정조 0년
訓鍊正李匡運副正吳載重申大順僉正李基采金鍾赫成堣金命赫判官申㫻安國民鄭忠良崔擎漢柳鎭豊李恒林慶來運許根朴載憲金輔明金命耇李天晟李尙佐沈敏之崔秉敎崔景李長煜曺命相鄭宅興安宗厚李鼎運李文喆尹範勳金㷞金魯成尹敬喆金章勳權璹徐有龍都摠都事李商五李文顯李亨默李光鼎李潤章柳孝源中樞經歷申晤權熻金致五邊聖和安橚李達觀李基成韓聖養宋載瑞申應周金樂祐沈緯鎭金魯正林泰遠許勳沈公協李殷保李彦愼李尙訥柳晦源李東榮尹相赫武兼宣傳官申光鎭洪致復牟光興韓潗宋思鑑許鑌丁志說金興碩金聖倜河景世李彬趙鳳逵梁龍甲辛弼垕李奭培申協韓光湜安慶兪碩柱洪格朴順陽金重三朴成大李寅英鄭光述成致鳳李汝翼金處憲李泰亨具綜李顯翼李漢佐具紞梁成龜金魯行許侊成鎭殷李近冑權邁洪繼善朴明煥金處漢申鳳周金魯直部將李光春李需克朴載熙尹壽民金鼎九金吉行鄭義福許滌李啓春姜膺煥具守諒金宗煜金泰身鄭選李斗周朴弼謙李始喆李顯忠陳宗文崔範重李琇桂德周李海柱申聖模趙鎭祿守門將丁錫相張漢翼孫澤邊德淳金宗德李光澤林擎國張齊賢盧廷尹趙應鉉李潤雨朴瀅李長益洪達溟朴晉煥具綱元命輔張錫祚姜德鳳孫國仁金元甲兼內乘具埱張鉉佐副司正韓光迪李儒敬金景濂閔致燮等疏曰。伏以皇天。降割我東方。大行大王。奄棄臣庶。如喪之慟。率普惟均。日月如駛。因山已迫。仰惟聖慕罔極。益復如新。仍伏念臣等。以靺𩋾賤班。不敢妄與於朝廷之論。而粗聞春秋之義。則今此麟漢厚謙窮天極地之罪。決不可一日容息於覆載之間。諸臣之請。至三至再。三司之啓。日復日矣。而尙靳三尺之典。未洩一國之憤。此豈有逆必誅之義哉。王章未伸。群情愈鬱。及伏見朝下綸音。諸賊之兇謀逆節。於是乎昭昭尤著。有耳皆聞。有目皆覩。莫不心驚而骨寒。俱欲食肉而寢皮。其在討復之義。誓不與此賊共戴一天。玆敢沫血飮泣。齊聲仰籲。伏願聖明。亟從擧國之請。以快神人之憤焉。臣等。無任激切屛營之至。謹昧死以聞。無批答
정조 0년
司諫申應顯疏曰。伏以日月流邁。夏序將盡。因山漸近。伏想嚴廬號慕之慟。益復罔極。伏念臣本病之外。重感暑癕。與鬼爲隣之際。忽承薇垣新命。而適値帳殿鞫囚。義急沐浴。拚死出肅。兩日入侍。僅僅罷歸。而目今病狀越添。吐瀉不止。氣息凜綴。以此病勢。萬無自力供仕之望。伏乞卽許鐫免。俾尋生路焉。臣於病伏中。卽伏見爛報。有罪人尹若淵。絶島減死定配之命。臣竊以爲不然。若淵之疏語筵奏。臣未得其詳。而以前司諫臣李在學等聯疏中所臚列者觀之。可知其營護之逆節。干連凶徒。或有伏法者。或有徑斃者。而若淵則獨逭顯戮。生出獄門。輕重倒置。聽聞駭惑。伏願特寢若淵酌處之命。仍令王府。嚴鞫得情。快施王章。千萬幸甚。答曰。省疏具悉。誌文事。此非如是指摘者也。金相翊事。何必深誅。爾其勿辭。察職。
정조 0년
丙申七月初五日卯時。上御廬次。左承旨入侍時。左承旨洪國榮假注書柳孟養記事官卜台鎭朴祐源以次進伏訖。國榮曰。夜間聖體。若何。上曰。一樣矣。國榮曰。寢睡。何如。上曰。穩寢矣。上曰。吏判前望單子入之。命讀禁府公事。命書判付。命讀各道狀啓。命退去。諸臣以次出。
정조 0년
丙申七月初五日辰時。上御廬次。右副承旨入侍時。右副承旨鄭民始假注書柳孟養記事官卜台鎭朴祐源以次進伏訖。上命書政廳批答。上曰。此綸音出後。皆知其爲逆之本矣。民始對曰。綸音前。雖以謂逆。未知如此之窮凶情節。綸音一出。輿憤百倍增激。上曰。領右相入來。便殿入侍。出榻敎上曰。二品以上。當召見。而日熱如此。百官其卽退去。命退去。諸臣以次出。
정조 0년
丙申七月初五日午時。上詣殯殿。晝茶禮入侍時。右副承旨鄭民始假注書柳孟養記事官卜台鎭朴祐源都廳李秉模以次侍立訖。上具衰服。詣中排設廳視膳行禮。儀注上同。行禮訖。上還廬次。諸臣遂退出。
정조 0년
丙申七月初五日未時。上御廬次。藥房副提調持湯劑入侍時。副提調洪國榮假注書柳孟養記事官卜台鎭朴祐源醫官慶絢以次進伏訖。絢奉湯劑進前。上進御。上曰。以過情之言。昨日攻吏判。今日斥大臣。設使其言是也。當此朝象未定之時。予之所以任事者如是䑛括。殆同挾難。良可異也。金判府事。如已出去。與時原任同爲入侍事遣史官傳諭。出傳敎上曰。其在禮使之道。宜許一遞。吏曹判書李徽之參判權噵本職許解。出傳敎以吏曹判書前望單子。左參贊黃景源落點。出傳敎上曰。吏判待下批牌招開政。參判二望而一則在外。一則外任。問于大臣。備三望以入。出傳敎上曰。判府事金陽澤。復拜領議政。判府事金尙喆。復拜左議政。出傳敎命讀申應顯疏賜批。命退去。諸臣以次出。
정조 0년
丙申七月初五日申時。上御興政堂。時原任大臣。二品以上三司同爲入侍時。領府事金相福。判府事李溵。右議政鄭存謙。仁陽君李景祜。行戶曹判書鄭弘淳。行禮曹判書蔡濟恭。行司直韓光會。司直鄭尙淳。吏曹判書黃景源。刑曹判書李溎。司直李徽之。行兵曹判書具善復。吏曹參判權噵。兵曹參判鄭好仁。行副提學吳載純。大司憲金相翊。行大司諫沈履之。左尹徐有隣。同義禁沈頤之金載順。行副司直趙㻐。寧邊府使金熤。副應敎尹弘烈。執義李一曾。掌令柳榮鎭尹弼秉。校理沈豊之。副校理鄭宇淳徐有防。正言姜。副修撰鄭元始李獻慶。右承旨李義翊。假注書柳孟養。記事官卜台鎭朴祐源以次進伏訖。相福曰。日氣甚熱。此時。聖體。若何。上曰。一樣矣。相福曰。王大妃殿氣候。若何。上曰。平安矣。相福曰。惠慶宮氣候。若何。上曰。近以暑感。氣候頗不平矣。相福曰。臣等。連日庭啓。尙靳一兪。不勝抑鬱。以今日洞諭文觀之。亂逆何代無之。而豈有如兩賊窮凶極惡之罪乎。臣等。奉讀綸音。不覺心戰骨驚。臣等。急於沐浴。庭籲纔徹而旋卽求對。伏承兪音然後。可以退出矣。溵曰。逆節豈如是昭布耳目。則不可一刻置之於覆載之間。亟降兪音。斷以王法。千萬伏望。上曰。洞諭之文。欲使卿等知之。予非謂厚麟之無罪。亦非爲外戚而有所顧惜也。特有所思故耳。相福曰。爲人臣。有此窮天極地之罪惡。而不卽斷法。則國體之損傷。已無可言。上曰。旣曰大臣。則其所用法。似不當輕易。存謙曰。罪犯旣如是窮凶極惡。則何論大臣與否也。上曰。外人豈知宮中之事乎。今番綸音。姑擧其槪而言之。罪惡不但止此而已。存謙曰。殿下明知其兩賊罪惡之如此。尙靳一兪。臣等之抑鬱。當如何哉。景祜曰。此兩賊。是乃罔赦之逆。殿下之尙今靳兪。非但輿憤之抑鬱。其在國體之所損。何哉。濟恭曰。俄者大臣許下敎。臣不勝訝惑矣。旣知罪惡之不可赦而必殺乃已。則豈有可思之事乎。孟子曰。國人可殺。然後殺之。今者欲殺兩賊。非殿下殺之。卽國人殺之。豈以大臣而遲疑於用法乎。光會曰。兩賊之罪惡。庭啓三司。皆以臚列。亟從允許。上告下布。臣所望也。尙淳曰。以今番綸音觀之。罪關宗社。惡極天地。亟賜兪允。快正王法。臣所望也。溎曰。臣等。伏見綸音。則兩賊之窮凶情節。尤爲昭著豈可一刻容貸乎。今日則若不賜兪音。臣等。無退去之意。景源曰。兩賊之罪惡。今則昭著無餘。雖輿儓下賤。欲爲食其肉而寢其皮。此豈一時容貸者乎。履之曰。一國共公之論。尙不允從。上下相持。國體之所損。王法之未施。臣等之抑鬱。爲如何哉。綸音中。以梁冀士良言之。梁冀士良。雖不伏法於漢時。若麟漢厚謙。不可生出於今世也。昨日所懷批答中。以議親爲敎。周公殺管蔡之時。不拘於議親。殿下豈可遲疑於用法乎。綸音未下之前。兩賊之罪。雖則大矣。未知其窮凶情節。如此之極也。綸音一出。其陰謀私計。危逼儲宮。極其奸凶。此而不誅。則豈曰。國有三尺之法乎。上曰。渠雖無狀。旣經大官。欲殺大臣。而可當商量處之。卿等。其止之。溵曰。事之可疑者。當爲商量處之。而至於此兩賊之誅。有何商量者乎。濟恭曰。殿下每以有所思。更商量等敎答之。實非臣等之所望於殿下者也。上曰。大臣。故如是矣。諸臣齊聲仰奏曰。渠之負犯。旣是亘萬古凶逆。則豈可以大臣論之乎。上曰。朝下綸音。旋卽處分。決非審愼之道也。諸臣齊聲奏曰。雖綸音前。罪不當容貸。而況綸音後。罪惡百倍層加。則雖半刻。豈可容貸乎。伏望亟賜允從。以快人心。上曰。已諭。卿等退去。溵曰。臣等。伏承兪音然後。可以退去矣。履之曰。三司之臣。若至誠請討。則豈可至今靳允乎。此莫非臣等誠淺而緩於討逆之致也。上曰。予靳允。亦是審愼之道也。凡係殺人。猶待三覆而決之。此不當輕易用法矣。濟恭曰。逆賊。豈用三覆之例乎。亟降兪音。上曰。夕奠不遠。卿等。其退去。相福曰。臣等。未承兪音。而豈可徑退乎。上曰。綸音。今日始頒布。而豈可卽爲處分乎。昭布耳目。然後更當下敎矣。諸臣齊聲奏曰。百官。軍民。皆已知。業已昭布耳目矣。弘淳曰。臣等。未受兪音而徑退。豈可伈伈泄泄乎。上曰。已有料量者。非爲卿等力請而後聽之者也。且祭享時漸晩。其須退去。頤之曰。旣下綸音。又命入侍。臣等則固知受兪音出去矣。殿下一向靳允。連下退去之敎。臣等。不能無憾於天地之大也。㻐曰。昨冬以後。至今容貸。於渠可謂寬典之寬典矣。亟降一兪。以快輿憤。上曰。屢次下敎之下。何如是强聒乎。其令退去。予非終不聽從也。諸臣齊聲奏曰。臣等。今日則當知快受兪音。而若是靳允。臣等。豈不勝抑鬱乎。上曰。若欲聽從。則備忘傳敎。皆可爲之。何必面受兪音而後退去乎。旣以親奠事下敎。則何如是堅執乎。其在事體。極爲未安。相福等曰。臣等。終不得受其允兪。其在聽聞。爲如何哉。臣等雖出去。臣分則虧矣。原任大臣二品三司先退。上曰。領左相。今日當爲肅謝乎。存謙曰。此時豈可引義乎。可當肅命矣。上曰。待領左相入來。卿亦同爲入侍。命退去。諸臣以次出。
정조 0년
丙申七月初五日酉時。上御廬次。左承旨入侍時。左承旨洪國榮假注書柳孟養記事官卜台鎭朴祐源以次進伏訖。上曰。承旨前望單子入之。命書傳敎曰。副提學吳載純。爲都承旨牌招。其令察任。上曰。領左相卽爲入侍事。遣史官傳諭。出傳敎上曰。領議政勿待命事。遣史官傳諭。出傳敎上曰。館學齋任。來詣政院。親受綸音。出榻敎上曰。判義禁改差。今日政差出。待下批牌招。出榻敎命退去。諸臣以次出。
정조 0년
丙申七月初五日二更一點。上御廬次。左承旨入侍時。左承旨洪國榮假注書柳孟養記事官卜台鎭朴祐源以次進伏訖。上命書傳敎曰。洪檍。以灣査未了。纔遞騎堂。又復首擬。大是不察。當該銓堂推考。上曰。李漢膺兼帶捕將許遞。其代。張志恒除授。卽爲牌招。傳授命召及大將牌傳令牌。出傳敎上曰。以卿等所請者。方欲下敎。卽爲入侍事。史官傳諭于領左相。出傳敎上曰。左邊捕將張志恒入侍。出榻敎張志恒進前。上曰。近來夜禁。何如。對曰。連爲申飭。故近日則頗嚴云矣。上曰。竊發之患。比比有之云。各別嚴飭。命退去。諸臣以次出。
정조 0년
丙申七月初五日三更四點。上御興政堂。三大臣入侍時。領議政金陽澤左議政金尙喆右議政鄭存謙左副承旨林得浩假注書柳孟養記事官卜台鎭朴祐源。以次進伏訖。陽澤曰。近日。聖體。若何。上曰。一樣矣。陽澤曰。王大妃殿氣候。若何。上曰。平安矣。陽澤曰。惠慶宮氣候。若何。上曰。氣候則差勝。而心懷自爾靡定。以是焦悶。陽澤曰。綸音一布。兩賊之罪惡。尤益昭著。至於十二之大罪。萬古天下。豈有如許窮凶極惡之逆賊乎。上曰。十二大罪中大北之說漏矣。何負於渠輩。而煽動凶言。綢繆陰計。如此之極乎。尙喆曰。千罪萬惡。不可勝誅。而使儲君。至於不解衣不安寢之境。雖千剮萬戮。猶不快也。亟降兪音。斷以王法。千萬伏望。陽澤曰。大官異於庶僚。而臣等不顧私義。有除輒膺。萬萬惶懍不安。上曰。此何等時而輔相。豈可引義不出乎。上曰。予每欲處分。而惟恐慈宮之不安。尙稽未果。今日以此悶慮之意仰稟。則慈宮敎以私恩雖勝。不可以少伸。王法至嚴。不可以終屈。庭籲臺啓。屢日相持。何必顧余不安。而可損國體乎。伏承此德音。予志大定。今當處分矣。上曰。判義禁。先入侍後謝恩。出榻敎判義禁韓光會進前。上曰。賜死前例。何如。光會對曰。未及詳知矣。上曰。判義禁出去。考其謄錄以來。陽澤曰。伏聞慈宮下敎。臣等。不勝感泣。上曰。麟漢之符同厚謙。譸張浮言。威脅恐喝。無所不至。予不忍盡說。予之前後左右。無非渠輩之部曲爪牙。予之一動一靜。飮食起居渠輩無不知之。如此而予豈安乎。陽澤曰。臣等。豈知如此之窮凶極惡之狀乎。存謙曰。臣考見補編摠護使之任。例以左相兼之。依補編例施行似好矣。命書傳敎曰。右相旣奏。摠護使。依補編。以左相爲之。都監都提調。亦依初下敎擧行。尙喆曰。敦匠之任。臣豈敢辭避。而補編雖有所載。何必以左相爲之乎。上曰。此則不可辭矣。韓光會回奏曰。考見謄錄。則只有大臣賜死。而大臣以下賜死之例。實無可考處矣。命書傳敎曰。洞諭之綸音。昭布罪惡。公法不可屈。輿論不可遏。古今島荐棘罪人麟漢。慶源府荐棘罪人厚謙。竝賜死。陽澤曰。厚謙旣施王法。則其母不可置之於城闉之內。城外安置似好矣。上曰。有所不忍。明日次對。當更爲下敎矣。陽澤曰。麟漢罪惡。亘古所無。累月庭請之餘。今有處分。而賜死之律。以其罪犯論之。太輕矣。上曰。麟漢雖凶逆。名則大官。賜死之外。更勘何律乎。陽澤曰。逆麟之罪。只以賜死。勘斷則當未洩輿憤矣。至於厚謙之賜死。尤是失刑矣。厚謙之罪犯。何等惡逆。而又非大官則賜死之處分。豈洩神人之憤乎。上曰。不捧結案。故只施以賜死之律矣。陽澤曰。厚謙之罪。彰露無餘。豈以未結案論之乎。上曰。古亦有如此之例矣。諸臣退出。
정조 0년
都承旨洪國榮藥院直。左承旨李義翊坐。右承旨林得浩坐直。左副承旨鄭民始坐。右副承旨金鍾秀在外。同副承旨李得永坐。注書二員未差。假注書柳孟養仕直徐龍輔仕。事變假注書林錫喆仕。
정조 0년
上在慶熙宮泰寧殿南海閣廬次。
정조 0년
大殿惠慶宮中宮殿朝哭後。政院玉堂口傳問安。答曰。罔極。
정조 0년
王大妃殿朝哭後。政院玉堂口傳問安。答曰。罔極。傳于李義翊曰。承旨入侍。
정조 0년
洪國榮啓曰。大臣備局堂上。依下敎。來待矣。傳曰。引見。
정조 0년
傳于洪國榮曰。承旨便殿。入侍。
정조 0년
傳于李義翊曰。副提調持加減心腎湯。入侍。
정조 0년
備邊司荐望。以徐有大爲北兵使。
정조 0년
洪國榮啓曰。新除授右副承旨金鍾秀。時在京畿廣州地。斯速乘馹上來事。下諭。何如。傳曰。允。
정조 0년
傳于洪國榮曰。中官不能奉書傳敎。且多慢忽。當該郞廳中官。自政院發牌。立庭申飭。
정조 0년
以平安監司徐命膺狀啓。傳于洪國榮曰。此等戎政。前所未聞。前平安兵使崔東岳。令該府。今日內拿問定罪。捧口招持草供入侍時。平使李國賢。矇未覺察緘辭。從重推考。
정조 0년
傳于洪國榮曰。日熱如此。而許多轝士軍。何爲而使之闕外呼訴之境乎。兵判來詣闕外開坐。轝士從事官。爲先棍問其委折。當該郞廳。令該府處之。捧口招持草供入侍。從當下敎矣。
정조 0년
傳于林得浩曰。軍士房承旨與兵判入侍。
정조 0년
李得永。以國葬都監郞廳。以摠護使言啓曰。本都監堂上徐命善減下代。行司直韓光會差下。使之察任。何如。傳曰。允。
정조 0년
洪國榮。以國葬都監郞廳。以摠護使言啓曰。寶篆文令書寫官領中樞府事金相福。書出正副二本以入。仰備睿覽裁擇之意。敢啓。傳曰。知道。
정조 0년
洪國榮以國葬都監郞廳。以摠護使言啓曰。誌文釐改處長單子中。付標以入之意。敢啓。傳曰。知道。
정조 0년
洪國榮。以禮曹言啓曰。卽接道禮院所報。則今此因山敎是時習儀。至發引返虞贊儀。當爲執事。而動駕時。多有掣礙之端。攝贊儀差出擧行云矣。依所報。攝贊儀一員差出事。分付該曹。何如。傳曰。允。
정조 0년
金鍾秀。以禮曹言啓曰。今番討逆後。告廟頒敎等節。當爲擧行。而元惡大憝。猶未伏法。故應行典禮。不敢徑請矣。今幸乾斷赫然。王章卽伸。上告下布。不容少緩。告廟社頒敎進箋陳賀等事。依例擇日擧行。何如。傳曰。允。待因山後上告下布。依例擧行。外方只進箋文。陳賀安徐。
정조 0년
李得永。以轝士廳言啓曰。今日國葬都監郞廳李采。轝士軍點考次。進去慕華館。取軍點考之際。因一微事。郞廳不爲點考而罷歸。故轝士軍等。以終日等待。不得逢點。來詣闕外。將有呼訴之擧。誠萬萬驚駭。轝士軍首唱與各洞任掌等。一邊査實嚴治計料。而當該郞廳。不可無責。令攸司勘處之意。敢啓。傳曰。已處分。
정조 0년
洪國榮。以兵曹言啓曰。本曹佐郞李泰賢。身病猝重。呈狀乞遞。宿衛重地。不可久曠。今姑改差。何如。傳曰。允。
정조 0년
洪國榮。以兵曹言啓曰。國葬都監郞廳。以摠護使意啓曰。取考甲辰謄錄。發引初度習儀時。大轝高廣。比準於興仁門。則門高不足幾至二尺許。故預爲掘去門閾磚石矣。今亦依此例。令各該司。初度習儀前。修治門路。何如。傳曰。允事。命下矣。依都監啓辭。興仁門門閾磚石。初度習儀前掘去。發引後還爲塡補。而使役役軍。依前例陪往。大將都遊軍中。一百名除出。使之赴役。令本曹郞廳。檢飭各該司擧行。每夜把子圍排。把守軍兵。亦令分授御營廳。量宜定送。限還爲塡補間。與同門將卒。眼同嚴加守直之意。分付。何如。傳曰。允。
정조 0년
林得浩。以兵曹言啓曰。卽者。興化門外轝士軍累千餘名。成軍聚集。喧聒特甚。故聞甚驚駭。探問其委折。則渠等。自慕華館點考處。直爲入來云。未知其本事之如何。而莫重闕門。作此駭擧。紀綱所在。萬萬無嚴。轝士大將。從重推考。從事官。令該府處之。何如。傳曰。已下敎矣。
정조 0년
林得浩。以兵曹言啓曰。依傳敎轝士從事官尹守訥李義星等。棍問則其矣等所告內。轝士廳規例。漢城府都成冊修送。則大將點考後。各差備分軍小名成冊。移送各都監。而國葬都監郞廳。今日慕華館。聚會轝士軍。方欲點考。而都監郞廳。使捕卒。揮鞭雜人矣。領役部將。爲揮鞭所打。叱責捕卒。則郞廳李采。發怒於因其分付禁人。則部將輩。叱責捕卒。而事極駭然云。使捕卒。更爲鞭打部將輩後。不爲點考。仍爲輕還。故轝士軍等。終日等待。不得逢點。爲冤痛。成群來訴於闕下。矣身等。雖不眼同點考。矣身大將。聞極驚心。多送校卒。一邊曉諭退送。仍卽草記請勘矣。事狀不過如斯而已。豈敢有一毫掩置不告之理哉。傳敎內辭意。惶恐遲晩云矣。敢啓。傳曰。郞廳雖欲罷坐。身爲從事官。頃者。旣承愛恤軍人之下敎。則何不趁卽邀來他郞官。使民人。如期逢點乎。不可無飭。當該從事官。一倂汰去。此後更當廉問。如有現捉。竝與大將而論罪之意。各別嚴飭。堂陛不嚴。因一微事。至有闕外聚訴之擧云。此亦不能團束之致。該色下吏。參酌科治。切勿擾民事。分付。
정조 0년
司諫申應顯啓曰。臣志氣摧頹。言議骫骳。淸朝耳目之任。自知不稱。而正當國賊未討。合辭方張之日。不幸賤疾危苦。不能隨諸臣。日日入臺廳。積誠力請。病裏忠憤倍覺輪囷。不得已略治短疏。敢請乾斷之快揮。因於疏末。略有所附陳者矣。及承聖批。上款所陳。未蒙一字可否之下答。臣不勝瞿然慨然。而朝伏見兩賊賜死傳敎。雖非蒙允於臣疏之批。輿憤快洩矣。今不必以此爲辭。而下款所陳。不惟不賜採納。誨責丁寧。臣惶悚慙恧。不知置身之所也。噫。誌文事。前冬代理之擧。實我國家轉危爲安之機。其事體之重。關係之大。爲如何哉。苟欲發揮先王之盛德大業。則臣以爲他事猶可略也。至於此事。固當極力發揮。極力闡明。以爲垂法於萬世宜矣。而寂寥六字。非但不能闡揚我聖祖文孫授受之正。至於賊臣之陰懷不軌。沮敗大策之罪。亦遂以隱沒不彰。臣竊痛之。此臣所以敢請改撰者也。豈出於苛快强摘之意。而繼又伏見傳敎下者。至有過情䑛括挾雜等敎。噫。殿下之慰籍大臣則至矣。而獨不俯燭臣斷斷愚忱。亶出於模天畫日之十分無憾。何嘗有一毫䑛括挾雜之意耶。事關大官。臺閣不敢相規。則恐非聖世之美事也。至於金相翊。招呼不逞之徒。自作窩主。與麟漢厚謙養厚等賊。腸肚相連。聲勢相倚。陰謀祕計。莫不參涉。爲世指目。厥惟久矣。今當討逆方張之日。身居都憲之任。則勢窮地蹙。雖不得不黽勉於懲討。而全無明目張膽之義。顯有應文備數之意。此其情狀。不待定婚於相簡而昭然難掩。臣之所請。實出於公正發憤。而殿下乃反以何必深誅爲敎。不賜採納。此豈殿下拔去凶邪。廓淸朝著之盛意耶。只緣臣之人無可取。言不見重。不能孚格於君父之致。其何可一刻因冒於臺次乎。昨宜來避。而非但日勢已晩。病狀添劇。今始引避。所失尤大。請命遞斥臣職。答曰。勿辭。亦勿退待。
정조 0년
領議政金陽澤箚曰。伏以臣於新授相職。情跡危臲。豈有承膺之望。而再次胥命。未蒙重勘。恩召荐降。至有所請者。方欲下敎之諭。臣之所請。卽是懲討。而聖諭及此。臣急於沐浴。冒沒入侍。仍奏嚴討之義。聖斷赫然。王章乃擧。輿憤庶可少洩。而臣之冒出。不可蹲仍矣。昨日臺言。臣固認以相規。而噫莫重誌文。不揆魯莽。竊擬致力。累千言大文字。病昏氣疲。僅僅製進於仲夏之月。其中一段。旣是鞫獄情節未發露之前。故遣辭之際。不覺其未得十分嚴峻。因前而未改。今此臺言之斥。莫非臣昏謬之致。實狀雖如此。自知愆尤。安可分疏。論以國體。合被嚴何。而聖慈曲示寬貸。旣不罪而從以復授前任。其爲駭物議而怵私分。當何如也。抑臣向來所被嚴旨。亦係臣難貰之罪。商輅鞫問時。竊意悉究其凶節。更欲進前必討。冥迷未及容旋。有懷而言不能宣。自陷稽忽之科。至今追思。惶懼冞切。賤疾近甚昏眩。而身帶重任。一事二事。顚錯種種。雖欲强策。其勢末由。玆陳訟愆之箚。兼暴病重之狀。乞垂俯諒。亟降威罰。俾朝綱肅微悰安。不勝幸甚。取進止。答曰。省箚具悉卿懇。予意已悉於昨日入侍。卿何過辭。一時微恙。自可勿藥。賓對有命。卽爲入侍焉。仍傳曰。此批答。遣史官傳諭于領議政。
정조 0년
丙申七月初六日。兼春秋張顯慶。義禁府啓目。罪人鄭忠達議處。啓。傳曰。依允。
정조 0년
義禁府啓目。尹彝復。嚴敎口招之下。終不直招。刑推得情。何如。啓。傳曰。尙有十倍百倍於彝復者是置。不必更問是乎矣。其在獄體。不可輕易酌處兺不喩。彝復亦敢復發明於今日朝廷乎。更良嚴問口招爲良如敎。
정조 0년
義禁府啓目。趙鎭禎口招山倉穀事。旣已自服。議處。何如。啓。傳曰。趙鎭禎之吐實與不吐實除良。其所發問。卽山倉穀及邑倉穀則鎭禎之招。不過以山倉穀納招。至於邑倉穀段。初不擧論是去乙。本府之只以一段。直請照律。猶恐或遲。此回啓勿施。待明日。更爲捧供以聞爲良如敎。
정조 0년
義禁府啓目。李奎緯新舊伯囁喋之說。旣以風聞自服。不審之失。在所難免。以此照律。何如。啓。傳曰。依允。
정조 0년
丙申七月初六日辰時。上御廬次。左承旨入侍時。左承旨洪國榮假注書柳孟養記事官卜台鎭金鳳顯以次進伏訖。國榮曰。夜間聖體。若何。上曰。一樣矣。國榮曰。昨夜終宵酬應。寢睡。何以爲之而果無勞憊之候乎。上曰。撤漏後始就枕。終未穩寢矣。國榮曰。昨夜處分。非但輿憤之快洩。在王章。極其明正。不勝欽仰。上曰。連日庭籲。上下相持。徒損國體。故特賜處分矣。命讀領相箚子訖。賜批。命退去。諸臣以次出。
정조 0년
丙申七月初六日午時。上御廬次。右副承旨入侍時。右副承旨鄭民始。假注書柳孟養。記事官卜台鎭朴祐源。以次進伏訖。上命書傳敎曰。都承旨。三院副提調例兼。房仍。上曰。都承旨洪國榮牌招謝恩。仍卽修省記入直。出傳敎上曰。承旨李義翊。今無相避之端。牌招察任。出傳敎上曰。兵房。戶房兼察。出傳敎上曰。御製綸音。白綿紙十件內入。五處史庫議政府六曹政院玉堂春秋館校書館太學四學。各藏一件。內而京城五部。外而八道兩都留府。諸道四長官。各賜一件。時原任大臣承旨玉堂兩司長官六曹判書翰注各賜一件。其餘侍從三品以上。單子書入。下批頒賜。出傳敎上曰。戶判料祿色郞廳入侍。出榻敎戶曹判書鄭弘淳。料祿郞廳鄭志儉進前。弘淳曰。掖庭番料。皆已聖正矣。命逐條陳奏訖。上曰。明日戶郞。更爲持入。命退去。諸臣以次出。
정조 0년
丙申七月初六日未時。上御廬次。藥房副提調持湯劑入侍時。副提調洪國榮假注書柳孟養記事官卜台鎭朴祐源醫官慶絢以次進伏訖。絢奉湯劑進前。上進御。國榮曰。一院之長。何等重任。而如臣無似。猥叨是職。人器不稱。只切憂懼。上曰。每循知申謙挹之志。屢越加資。而至於此任。不必過辭。上曰。俄者次對。領相謂知申聰敏。請差備局副提調者。大違於予之所期望於知申者也。國榮曰。聰敏之說。在臣亦是過奬之言也。上曰。知申之言。甚好矣。命退去。諸臣以次出。
정조 0년
丙申七月初六日申時。上御廬次右副承旨入侍時。右副承旨鄭民始假注書柳孟養記事官卜台鎭朴祐源以次進伏訖。上曰。院隷之作弊事。頃已申飭。今又犯禁。注書若能檢飭。則何敢如是縱恣乎。民始曰。注書非不申飭。而每有作拿之弊。致勤聖慮。非但注書之不察。臣等。亦爲惶悚矣。上曰。注書旣是使令次知。則承旨可謂不當矣。仍命書傳敎曰。院隷之不擇。卽是注書之不察。注書若能事事。豈有實使令之所犯若此乎。院隷之向者敺打軍門將校。已極駭然。則今又犯禁。若是無嚴。當該上注書柳孟養。從重推考。此後更以使令之事入徹。則注書焉逭不察之罰。以此嚴飭。又命書傳敎曰。列聖御製。奉朝賀時原任大臣承旨玉堂先朝編次人校正堂郞翰注。各頒一件。御將錦城尉昌城尉。亦給一件。續編則奉朝賀時原任大臣先朝編次人承旨監印郞廳。各頒一件。明日安寶。命退去。諸臣以次出。
정조 0년
丙申七月初六日戌時。上御廬次。都承旨入侍時。都承旨洪國榮假注書徐龍輔記事官卜台鎭朴祐源以次進伏訖。上曰。注書奉審而來乎。賤臣對曰。臣敬奉聖敎。馳詣齊陵奉審。陵上無頉。而西邊曲墻。有數間頹圮處。丁字閣無頉。碑閣無頉。守直無頉矣。上曰。監役已爲下去乎。賤臣對曰。已爲下去矣。上曰。注書與其叔同行乎。國榮曰。齊陵。去松都不遠。故與其叔。同爲下去。見其到任云矣。上曰。松留之到任。威儀壯觀云矣。國榮曰。然矣。其威儀無異於京軍門云矣。命退。承史以次退出。
정조 0년
丙申七月初六日初更四點。上御廬次。兵判入侍時。兵曹判書具善復。右副承旨林得浩。假注書柳孟養。記事官卜台鎭朴祐源。以次進伏訖。上命讀兵曹草記訖。命兵判先退。上曰。我國凡事雖甚疏漏。標信發兵。何等重事。則標信之掛針貫絲內。安啓字。外署御押。厥數爲千三百丈。每於御極之初。與牙標同爲造入。自內已有在前草記謄錄。今番初不造。入亦不提稟。事極踈忽。內下見樣。卽令造入。出傳敎上曰。觀此禁府議處結語及問目措辭。全不別白。已欠讞獄之體。而至於趙曮供辭。雖與拒逆有異。豈可以此等供辭。歸之自服。輕請詳覆乎。又況奏語文字。何等重大。無踏印不着銜之啓目入啓。事極希闊。失亦不細。身爲判堂。焉免飭厲判義禁韓光會遞差。其代。今日政。擇差。待下批牌招。時囚滯囚可悶。皆令議處。出傳敎上曰。判金吾旣已處分。其令次堂。捧供入侍。出傳敎上曰。金吾堂上入侍。出榻敎同義禁沈履之金載順進前。命履之讀李采崔東岳供辭訖。命金吾堂上先退。上曰。邊將多窠。待開門政官牌招開政。出傳敎上曰。觀此李采之供。與從事之供。不但逕庭。此等小事。如是欺隱。可乎。采是該寺微官。則鞭打部將。已極放恣。雖欲罷坐一房。旣有他郞廳。何不代使邀來。面數千民人。當此極熱。致有此彷徨道路。至於竟夕之擧乎。不可以拿問薄勘懲其罪。令該府照律。從重勘處。出傳敎命退去。諸臣以次出。
정조 0년
都承旨洪國榮藥院直。左承旨李在簡坐。右承旨李義翊坐。左副承旨鄭民始坐直。右副承旨金鍾秀在外。同副承旨李得永坐直。注書二員未差。假注書柳孟養仕直徐龍輔病。事變假注書林錫喆仕。
정조 0년
藥房都提調鄭存謙提調徐命善副提調洪國榮啓曰。伏未審夜間。聖體。若何。臣等。今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等。不任區區憂慮。敢來問安。竝此仰稟。答曰。知道。
정조 0년
王大妃殿惠慶宮氣候一樣矣。
정조 0년
王大妃殿惠慶宮中宮殿藥房口傳問安。答曰。知道。
정조 0년
備忘記。今下弓矢。釜山僉使南志博淸城僉使朴枝文訓戎僉使鄭宇璧等處給送。
정조 0년
傳于洪國榮曰。都承旨景慕宮奉審。左副承旨奎章閣奉審以來。
정조 0년
傳于李在簡曰。都承旨入侍之命已久。而久不入侍。故下問。則代房承旨遲滯而然云。代房承旨遞差。
정조 0년
傳于洪國榮曰。有下敎事。營造堂上率計士而來。
정조 0년
傳于洪國榮曰。副提調持加減心腎湯入侍。傳于李義翊曰。吏房承旨與禮判。入侍。
정조 0년
李得永啓曰。右邊捕盜大將李柱國。以轝士大將。有罷職之命。莫重將任。不可蹔曠。在前有他邊大將兼察之例。今番則何以爲之。敢稟。傳曰。左大將兼察。
정조 0년
李得永啓曰。右邊捕盜大將。以左邊大將兼察事。命下矣。左邊捕盜大將張志恒。卽爲牌招。以爲聽傳敎之地。何如。傳曰。允。
정조 0년
兵曹口傳政事。李漢膺爲右邊捕盜大將。李敬懋爲發靷時陪往大將。李得永啓曰。新除授右邊捕盜大將李漢膺。卽爲牌招。命召及大將牌傳令牌傳授。何如。傳曰。允。
정조 0년
傳于李在簡曰。諭書寶未着御押。而徑先傳之。當該承傳色中官禁推。
정조 0년
傳于洪國榮曰。吏曹參判旣不承牌。牌去來隨而寥寥。事甚駭然。申飭。
정조 0년
李在簡啓曰。吏曹參判徐浩修牌不進推考傳旨。今方捧入。而開政命下之後。如是違牌。不卽擧行。事甚未安。判書黃景源疏批未下。參議宋德相在外。參判更卽牌招開政。何如。傳曰。允。
정조 0년
傳于李在簡曰。開政命下之後。吏曹參判徐浩修。何至於三牌乎。從重推考。更爲牌招。牌去來。勿爲呼望。
정조 0년
傳于李義翊曰。吏曹參判四牌。不可爲之。以前牌催促開政。
정조 0년
李義翊以吏曹言啓曰。獻陵令李俊永。身病猝重。勢難察任云。今姑改差。何如。傳曰。允。
정조 0년
有政。吏批。判書黃景源疏批未下。參判徐浩修進。參議宋德相在外。同副承旨李得永進啓曰。判書黃景源疏批未下。參議宋德相在外。小臣獨政未安。何以爲之。敢稟。傳曰。仍爲之。以辛應三爲獻納。李徽之爲左參贊。林得浩爲禮曹參議。蔡濟恭爲判義禁。金世衍爲兵曹佐郞。具善復爲社稷提調。蔡濟恭爲奉常提調。金熙爲繕工副正。李昌郁爲主簿。鄭持淳爲司饔僉正。金茂澤爲主簿。洪成漢爲儀賓都事。尹昌柱爲獻陵令。金道爀爲大靜縣監。
정조 0년
兵批。行判書具善復進。參判鄭好仁病。參議柳薰病。參知金普淳入直進。以洪梓爲同知。李顯泰爲文兼。李彦春爲武兼。金章勳爲高山里僉使。金載奎爲柔遠僉使。李宅齡爲車嶺僉使。洪致復爲恃寨僉使。洪潤大爲仇寧萬戶。鄭德和爲水口萬戶。金鳴銖爲玉江萬戶。曺夏九爲大坡兒權管。金重三爲雲頭里權管。金南瑞爲廟洞權管。同知金昌岌僉知李廷復田光濂副司直李徽之權噵吳載純林得浩副司果李昌漢副司正金㝠以上單付。
정조 0년
李得永啓曰。卽伏見平安兵使李國賢今春夏等褒貶啓本。則高山里僉使鄭雲達題目。致勤點下。殊無嚴明殿最之意。平安兵使李國賢。推考警責。何如。傳曰。允。
정조 0년
李得永啓曰。判義禁府事蔡濟恭推考傳旨。今方捧入。而旣有時囚滯囚可悶之敎。更爲牌招察任。何如。傳曰。允。
정조 0년
兵曹口傳政事。以李漢昌爲禁軍別將。
정조 0년
鄭民始以右邊捕盜廳言啓曰。去夜二更一點量。武藝別監韓弼良。犯夜被捉。而依更數治罪之意。敢啓。傳曰。知道。
정조 0년
李得永以兵曹言啓曰。拆見平安兵使李國賢。今春夏等褒貶啓本。則高山里僉使鄭雲達。以何以得譽爲目。則宜置下考。而置諸中考。致勤點下。殊無嚴明殿最之意。帥臣。旣自政院察推。勿論。鄭雲達。下考施行。何如。傳曰。允。
정조 0년
鄭民始以御營廳言啓曰。興仁門閾礴石。初度習儀前掘去。發靷後還爲塡補。而每夜把子圍排。把守軍兵。亦令分授御營廳。量宜定送。限還爲塡補間。與同門將卒。眼同守直事。自兵曹草記矣。今日爲始。將校一員率領出番鄕軍二十名。塡補間晝夜輪回守直之意。敢啓。傳曰。知道。
정조 0년
李得永以義禁府言啓曰。罪人趙曮。永錮其身。減死定配事判下矣。趙曮。慶尙道金海府減死定配。而以判付內辭意。具罪目。依例發遣府都事。押送配所。何如。傳曰。允。
정조 0년
吏曹判書黃景源疏曰。伏以臣於殯殿直中。伏奉除旨。以臣爲吏曹判書。臣誠驚惶震惕。罔知攸措。再違嚴召。恭俟處分矣。不意聖度曲賜寬容。只降問備之命。仍令促召。臣旣在直。無以回避。且適當庭籲之會。討逆義重。不敢以區區之私。固辭嚴命。不得已昧冒祗肅。而自惟螻蟻之賤。本無才能。當殿下養德春宮之時。猥忝賓客。獲廁講筵。特蒙不世之知遇。闔門感激。惟知糜隕。雖年紀已迫桑楡。而尙幸朝露未晞。得伏見大明昭升。文化宣朗。臣至願。於是乎畢矣。官位推遷。實非所期。況天官冢宰之職。於六卿。最爲隆重。自國朝以來。居是職者。望足以服一世之心。鑑足以程百工之能。然後乃可堪承也。若臣者。立朝孤蹇。與世踈遠。旣無雅望。又乏明鑑。顧安敢叨秉銓衡。以低昂賢士大夫哉。臣伏聞孝廟初服。群賢滿朝。而百工皆稱其職。由冢宰之得人故也。今殿下俯賜鑑諒。亟遞臣新授冢宰之職。回授可堪之人。千萬幸甚。答曰。省疏具悉。卿勿過辭。察任。
정조 0년
吏曹參判徐浩修疏曰。伏以庸騃小臣。濫蒙洪造。從前忝竊。罔非驟玷。今玆新命。又奚爲而至哉。噫。六部之列。最重天官。而副貳之任。實分其責。國朝以來。愼簡自別。況當新化淸明。百度修張。銓選格例。一皆復古。則如臣不肖。尤豈可冒廁於此職也。臣本才具滅裂。器識淺短。雖尋常官職。尙懼不稱。而又況平生懶拙。罕接賓客。搢紳姓名。百不知十。如是而付之銓衡之任。委以選擧之責。亦何以强僬僥以千斤之擔而不虞其顚跌也哉。顧今世級漸降。人心不古。一擧措而十口交訾。一政注而衆目旁眴。雖使踐歷聲望。幾倍於臣者當之。猶且不免於毁摘。則如臣長短已露。本末素輕者。畢竟狼狽。可立而待。傳笑四方。貽累朝廷。非細故也。抑臣昨日賓對。又伏承籌司有司之命。此乃廟堂之緊任。軍國之要務。以臣空踈。不可一日猥叨也。明矣。本職之外。此尤臣難進之端。政牌再降。未免坐違。惶懍之至。如負大何。玆不得不冒死自列。而若其疾病難强之勢。有不暇及者。伏乞聖慈。察臣至懇。許臣鐫遞。以重名器。以安微分。千萬幸甚。答曰。省疏具悉。卿其勿辭。察任。
정조 0년
正言洪樂淵疏曰。伏以日月迅邁。因山漸近。朔奠又過。伏惟聖孝攀慕之痛。益復如新。仍伏念於月前。得聞母病危重之報。情急歸省。罪犯擅行。揆分悚蹙。譴何是俟。及承批旨。誅責不加。救護是許。臣誠惶感隕越。無所容措。惟是母病。源委深痼。別症層生。苦歇無常。萬無時日離側之勢。職名虛縻。許久在外。私心惶縮。若隕淵谷。此際伏聞凶逆復出。自干天誅。親臨帳殿。連日訊囚。其在義分。不敢偃便。昨始來伏私次。而抑臣之區區情勢。有不可以見職自處者。向日臺臣之有情勢及在外者。憲臣有請罷之啓。數三僚臺。以自此引。伊後竝蒙遞解。臣則以在鄕之故。未卽自列。而其所處義。實無異同。去就一節。今無可論。方當庭籲搢疏。鎭日嚴討之時。固宜隨諸臣後。以效沬血之義。而廉防至嚴。進身無路。臣罪至此而尤大矣。伏乞聖慈。亟降威罰。以存臺體焉。臣之情勢旣如是。則固不可以言官自處。而顧今三尺不嚴。逆魁未誅。以麟漢厚謙窮天極地之罪惡而尙今偃息於覆載之間。則臣亦羞與之同戴一天也。今番鞫獄之後。諸賊窮凶之節。黨與排布之跡。都是兩賊之作爲窩窟而鴟張勢力之致也。潛釀不測之貳心。暗圖危悖之凶計。首尾互應。前後一套。則根柢未拔而有滋蔓之憂。源流未淸而有滔天之禍。百僚之齊籲。三司之連啓。已踰時月而上下相持。兪音尙邈。雖緣群下誠意淺薄。未能格回天聽。而凶逆不可以不誅。公法不可以不嚴。伏望殿下。穆然深思。赫然回聽。廓揮乾斷。明正麟厚兩賊顯戮之典。亟施今番諸賊應行之律。以洩神人之憤。以杜禍亂之源。答曰。省疏具悉。爾其勿辭。救護母病。